Predkladacia správa

Návrh zákona sa vypracováva nadväzne na Akčný plán boja proti daňový únikom s cieľom dosahovať medzinárodne porovnateľné výsledky v boji proti daňovým únikom.

Návrh zákona o evidencii tržieb nahradí zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov, čím sa dosiahne sprehľadnenie zákona po skončení používania elektronických registračných pokladníc a následne zavedení on-line registračných pokladníc. 

Rekodifikáciou zákona o používaní elektronickej registračnej pokladnici sa dosiahne sprehľadnenie zákona po skončení používania elektronických registračných pokladníc a následnom zavedení on-line registračných pokladníc vo vzťahu k novým trendom v evidencii tržieb, ako aj spresnenie a úpravu ustanovení s prihliadnutím na poznatky z praxe.

V rekodifikovanom zákone sa nanovo definuje osoba povinná evidovať tržbu prostredníctvom pokladnice eKasa. Tento zákon sa vzťahuje na predávajúceho, ktorým je fyzická osoba alebo právnická osoba, ktorá má oprávnenie na výkon podnikania alebo na výkon inej samostatne zárobkovej činnosti a prijíma tržbu za predaj tovaru alebo poskytovanie služby; bez ohľadu na to, kde má trvalý pobyt alebo  sídlo. 

V rámci liberalizácie trhu sa navrhuje zaviesť nový typ pokladnice, tzv. softvérová on-line registračná pokladnica, pričom podnikateľ sa môže rozhodnúť, či bude používať tento typ pokladnice alebo bude používať on‑line registračnú pokladnicu, resp. virtuálnu registračnú pokladnicu.

Návrhom zákona sa zavedie nová povinnosť pre podnikateľov, a to oznámiť poruchu pokladnice finančnému riaditeľstvu prostredníctvom eKasa zóny podnikateľa. Ostatné povinnosti, či už pre podnikateľov, výrobcov, dovozcov a distribútorov pokladníc zostávajú nezmenené a v rovnakom rozsahu.

Na základe Akčného plánu boja proti daňovým únikom, ktorý bol predstavený dňa 26.11.2024 sa implementujú opatrenia:

Zavedenie  povinnosti pre všetkých podnikateľov prijímať platby bezhotovostne prostredníctvom nasnímania platobného príkazu vo forme QR kódu cez bankovú aplikáciu alebo prostredníctvom iného platobného prostriedku, pričom spôsob tohto prijímania  si určí predávajúci sám podľa charakteru predajného miesta. 

Súčasťou nového zákona je odstránenie prílohy č. 1 a niektorých výnimiek, v ktorej sú obsiahnuté služby, na ktoré sa vzťahuje povinnosť evidencie tržieb v pokladnici eKasa, čím sa zabezpečí zrovnoprávnenie postavenia všetkých podnikateľov poskytujúcich služby a odstráni sa zvýhodňovanie tých, ktorý pokladnicu eKasa podľa súčasného znenia zákona nemusia používať. Používanie pokladnice eKasa na všetky služby prispeje k odstráneniu prípadného nepriznania výšky tržby za poskytnuté služby. 

Nový zákon o evidencii tržieb sa bude týkať výlučne evidencie tržieb v pokladnici eKasa.

Zároveň sa pre zefektívnenie procesov aj smerom k elektronizácii upravujú ustanovenia týkajúce sa úradného záznamu, predkladania dokumentov a zabezpečenia veci.

Súčasťou návrhu zákona je aj novela zákona o bankách a o zmene a doplnení niektorých zákonov v znení neskorších predpisov, ktorého cieľom je sprístupnenie štandardného podnikateľského účtu pre mikropodniky a malé podniky, vrátane živnostníkov, zníženie nákladov za vedenie účtu a ďalších poplatkov, ako napríklad za výber z bankomatu, vklad do bankomatu, odoslanú a prijatú platbu.   

Pre predávajúcich, ktorí nemajú pridelené daňové identifikačné číslo, pre účely pridelenia kódu pokladnice eKasa daňový úrad predávajúcemu sprístupní identifikačné číslo, ktoré sa na účely zákona o evidencii tržieb považuje za daňové identifikačné číslo, pričom týmto nebude dotknutý postup pri registrácii podľa Daňového poriadku. V prípade ak sa predávajúcemu  sprístupní „technické“ daňové identifikačné číslo, ktoré sa stane „reálnym“, t. j. prideleným daňovým identifikačným číslom až v prípade vzniku povinnosti registrácie podľa Daňového poriadku.
Vzhľadom na to, že návrh zákona je technickým predpisom, podlieha notifikačnému procesu podľa smernice Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie) (Ú. v. EÚ L 241, 17.9.2015).

Návrh zákona sa netýka pôsobnosti miestnej územnej samosprávy a z toho dôvodu nie je potrebné vyjadrovať sa k súladu návrhu s Európskou chartou miestnej samosprávy.

Návrh zákona má negatívny a aj pozitívny vplyv na podnikateľské prostredie bližšie uvedené v analýze vplyvov na podnikateľské prostredie. 

Návrh zákona má vplyv na rozpočet verejnej správy, informatizáciu spoločnosti, sociálne vplyvy, nemá vplyv na životné prostredie, na služby verejnej správy, a ani vplyvy na manželstvo, rodičovstvo a rodinu a na služby verejnej správy pre občana.

Účinnosť návrhu zákona sa navrhuje od 1. januára 2026.